HØRINGSUTKAST, ANDRE VERSJON

# Fylkestingsprogram 2019-2023 Trøndelag Venstre:

# Trøndelag – mestring og muligheter

Venstre er Norges sosialliberale parti. Liberal politikk kombinerer personlig frihet med ansvar for fellesskapet og hverandre.

Vi har en sterk tro på menneskets skaperevne, kreativitet og ansvarsfølelse. Mennesker som gis frihet er best i stand til å ta ansvar for seg selv, sine medmennesker og livsgrunnlaget til våre etterkommere.

Frihet og ansvar er ett og udelelig. Uten at vi erkjenner våre forpliktelser er det alltid en fare for at friheten undergraves for noen andre. Økende økonomisk frihet i dag må ikke bli ufrihet for neste generasjon. Vår frihet kan ikke frikobles fra ansvaret for dem som kommer etter oss.

Derfor tar liberal politikk utgangspunkt i det enkelte menneskets behov for frihet og vilje til å ta ansvar. Alle skal ha mulighet til å bruke sine evner til det beste for seg selv og samfunnet. Systemene skal tjene menneskene, ikke omvendt. Derfor setter Venstre folk først.

## 1 -Nye muligheter i Trøndelag

Venstre vil styrke lokalt selvstyre, med mer ansvar og større handlingsrom. Venstre ønsker at flere offentlige oppgaver løses lokalt og at beslutninger tas nærmest mulig brukerne. Lokaldemokratiene må ha verktøy til mestre egne utfordringer.

Enigheten i flertallet i Stortinget om overføring av oppgaver til nye og større regioner er viktig. Det gjelder flere områder, som næringsutvikling, landbruk, forskning, folkehelse, kompetanse og integrering, miljø og kultur. Regionreformen er en mulighet til å unngå stadig mer statlig konsentrert makt.

Når Trøndelag nå får et større og viktigere ansvar og myndighet på hele samferdselsfeltet, så gir dette regionen mulighet til å tenke helhet innen vei, fly og kollektivtrafikk. Dette er et eksempel på nye oppgaver som betyr noe for folk, noe som er det sentrale for Venstre i regionreformen.

Trøndelag fungerer allerede som samlet fylke kan og kan være pilot for tildeling av flere oppgaver.

## 2 – Miljø og ressurser

Menneskeskapte klimaendringer og tap av natur og artsmangfold er vår tids største utfordringer og krever en radikal omstilling av samfunnet og justering av vår adferd. Å kutte klimagassutslipp, bevare naturen og forvalte jordens ressurser på en bærekraftig måte er nødvendig for å sikre jorda for generasjonene som kommer etter oss, men innebærer også nye muligheter for god livskvalitet og verdiskaping.

Venstre vil gjøre det enklere for innbyggerne i Trøndelag å leve gode og miljøvennlige liv og for næringslivet å drive sin virksomhet med minst mulig økologisk fotavtrykk. Det skal være enkelt for innbyggerne å gjøre miljøvennlige valg i hverdagen både når det gjelder transport, avfallshåndtering, energi, investeringer og forbruk.

Trøndelag har en lang kystlinje, frodige landbruksarealer, store skoger og flotte fjellområder. Venstre vil føre en arealpolitikk som kan gi grunnlag for bosetting og tar vare på verneverdige områder.

Befolkningsveksten i og rundt Trondheim og utbygging av boliger, fritidsboliger, næringsområder, idrettsanlegg, veier og jernbane legger stort press på naturverdiene. Når veksten er stor og presset øker er det viktig å verne viktige biotoper, matjord, strandsonen og kulturarven for framtidige generasjoner. Venstre mener at vern av matjord, natur - og kulturverdier må nå komme først og være premiss for vekst og utvikling. Derfor er det viktig med god kartlegging av natur- og kulturverdier. Samordnet regional areal- og transportplanlegging kan både redusere reisebehov, stimulere til et godt kollektivtransportsystem og legge grunnlaget for langsiktige og gode avveininger mellom vekst og vern.

Utfordringene knyttet til marin forsøpling er enorme, og plast på avveie beskrives nå som verdens raskest voksende miljøproblem. Vi står ovenfor en situasjon hvor vi risikerer å ha mer plast enn fisk i havet i 2050, hvis vi ikke tar ansvar og setter inn tiltak nå. Venstre mener kampen for rent hav må prioriteres enda høyere og vil ha på plass en rekke tiltak for å nå målet: et plastfritt hav.

### Trøndelag Venstre vil:

* jobbe for at vi ikke mister flere rødlistede arter
* kreve at alle nye fylkeskommunale bygg skal være passiv- eller plusshus
* gjennomgå innkjøpsordningene i fylket, med det mål å vri dem i en klimavennlig retning
* fortette i byene, slik at man får mer klimavennlige byer med mer liv i sentrum
* Sikre flere og større ladestasjoner for elbil.
* Stimulerer til salg av biodrivstoff ved bensinstasjonene i Trøndelag
* lage et klima- og miljøregnskap som styringsdokument for fylkeskommunen
* stimulere til klimatiltak i husholdningene, blant annet ved støtte til utbygging av solceller på tak
* bevilge tilstrekkelige midler til rydding av marin forsøpling langs hele Trøndelagskysten, med særlig vekt på naturreservatene
* Legge til rette for gode havneløsninger i Trøndelag

## 3- Næringsutvikling og moderne distriktspolitikk

Venstre vil føre en grønn, raus og mer liberal distriktspolitikk i Trøndelag, som setter folk i hele fylket først. Vi skal samtidig være framtidsrettet « på lag med framtida». Det må kunne skapes nye arbeidsplasser, uten at det går ut over naturmangfoldet og livsgrunnlaget for kommende generasjoner. Vi skal overlate naturen og miljøet til våre barn i minst like god stand som vi overtok det fra våre forfedre.

Gode arbeidsplasser er fundamentet for all samfunnsutvikling. Venstre vil legge til rette for nye arbeidsplasser i hele Trøndelag.

For at vi skal kunne opprettholde den velferdsøkningen vi ønsker, må vi bevege oss mot en gjenbruksøkonomi som fører til redusert klimaavtrykk, lavere energiforbruk og bedre utnyttelse av all biomasse. Venstre vil legge til rette for en sirkulær økonomi. Målet er at ressurser skal gjenbrukes og danne grunnlag for lønnsom og bærekraftig industri.

Venstres mål er at oppdrettsnæringen i Trøndelag skal være en lønnsom og miljøvennlig storprodusent av mat. Vi ønsker at næringen skal vokse for å utnytte de naturgitte forholdene vi har ved en langstrakt kystlinje. Produksjon og transport må skje innenfor målsettingene for et rent miljø, god fiskehelse, komme lokalsamfunnene til gode og være i balanse med villaksen.

Venstre vil prioritere de grasbaserte produksjonene på de store svært ressursrike jordbruksarealene i Trøndelag. I tillegg vil de grasbaserte produksjonene gi mulighet til utnytting av våre omfattende utmarksbeiter, som vil bidra til å øke produksjonsgrunnlaget i næringen og redusert gjengroing. Videre vil Venstre legge økonomisk til rette for at matproduksjonen vris i en retning som kutter klimagassutslipp og med bedre dyrevelferd. For å utvikle matnæringen videre, er det viktig å utvikle økt videreforedling og produktutvikling for både jordbruksprodukter og sjømat gjennom store foredlingsbedrifter og småskalaproduksjon.

Trøndelag har Norges største skogindustri. Trevirke kan være råstoff for de fleste produkter, og kan i stor grad erstatte fossil olje og gass, i de fleste produkter hvor det utgjør råstoffet.

For Venstre er det et viktig politisk mål å plante og verne skog. I utgangspunktet ønsker Venstre å utelukkende benytte lokale treslag i forbindelse med foryngelse etter hogst, og skal dette revurderes av hensyn til binding av klimagasser, skal det skje etter en grundig vitenskapelig vurdering i forhold til klimaeffekt, biologisk mangfold og fare for spredning av uønsket genmateriale. For Venstre har vern av skog vært et viktig politisk mål for å sikre det biologiske mangfoldet.

Tamreindrifta er en næring som Venstre ønsker å sikre framtida for i Trøndelag. Den er den avgjørende kulturbærer for vår sørsamiske urbefolkning og deres utsatte språk. Venstre er positiv til en ny gjennomgang av den samiske tamreindriftas beiterettigheter, basert på ny kunnskap om deres historiske tilstedeværelse. Ved en utvidelse av beiterettighetene, bør tildeling av nye siidaandeler prioriteres til reindriftsutøvere som har måttet redusere reintallet pga naturinngrep.

For Venstre er det viktig å stimulere til økt produksjon av fornybar energi. Venstre vil ikke bidra til utbygging av vernede vassdrag eller vindkraftparker i viktige områder for tamreindrifta. Vi har en klar målsetning om en overgang mot 100 % bruk av fornybar energi i Trøndelag.

Her vil både økt satsning på bioenergi, effektivisering og oppgradering av gamle vannkraftverk og kraftledninger, samt en økt satsning på energiøkonomisering være de viktigste virkemidlene for å oppnå et slikt mål.

Malm, mineraler, pukk, grus, sand og naturstein er geologiske naturressurser på linje med olje, gass og vannressurser. Venstre prioriterer miljøvennlige løsninger for næringsutvikling og mener det er potensiale i Trøndelag for å oppnå dette i mineralnæringa.

### Trøndelag Venstre vil:

* Ha tett dialog med næringslivet for å skape lønnsomme, grønne arbeidsplasser med utgangspunkt i prinsippene for grønn konkurransekraft.
* Arbeide for økt utflytting av statlige arbeidsplasser til Trøndelag
* Stimulere gründere og småbedrifter.
* gjennomføre tiltak som gjør det enklere for funksjonshemmede i arbeidslivet, på skolen, og i det sosiale livet
* Fortsette arbeidet med digitalisering av offentlige tjenester
* Styrke regionsentre, større byer og tettsteder som drivkraft for regional utvikling.
* Stimulere til lokalt eierskap innen havbruk og tilhørende leverandørindustri.
* Stimulere til kunnskapsutvikling ved at forskere og næringsaktører samarbeider tettere.
* Arbeide for bærekraftig vekst i oppdrettsnæringa
* etablere en støtteordning for å bygge om/investere i miljøvennlige motorer i fiskeflåten (elmotor/biodiesel)
* føre en differensiert landbrukspolitikk med plass til både store og mindre bruk, med vekt på god dyrevelferd, helse, klima og miljø
* Overføre landbruksforvaltningen fra fylkesmannen til fylkeskommunen.
* Sikre arealer til den sørsamiske tamreindrifta
* støtte videreutvikling av natur- og opplevelsesbasert reiseliv med fiske, mat og kulturopplevelser.
* lage et regelverk som sikrer at mineralutvinning skjer på en bærekraftig måte
* Gjøre kommunene og fylkeskommunen til arbeidsgivere som går foran i et inkluderende arbeidsliv
* legge bedre til rette for forskningsbasert innovasjon og bedriftsetablering i tilknytning til forskningsmiljøene i fylket. Venstre vil spesielt forsterke både forskningsinnsats, pilotutprøving og innovasjonsstøtte til prosjekter som fremmer økt bruk av ny fornybar energi og reduserte klimautslipp.
* gi Trondheim mulighet til å videreutvikle seg som teknologihovedstaden i Norge, med særlig vekt på de marine forskningsmiljøene
* Gjøre det mer attraktivt å investere i såkornkapitalfond.
* stimulere til økt produksjon og bruk av bioenergi og biodrivstoff.

## 4- Transport og infrastruktur

Det er viktig for Venstre er at flere skal ønske å velge kollektiv transport, og ha reell mulighet til det. Dette mener vi løses ved å tilby oftere, billigere, sammenhengende og miljøvennlige alternativer i hele Trøndelag.

Det er avgjørende at gode kollektivtilbud i distriktene i det minste opprettholdes på nivået de reisende er vant med fra de gamle fylkeskommunene.

Omleggingen av billettprisene for busstransport har vært en positiv omlegging som har gjort det billigere å reise over lengre avstander med buss, men har også gjort det vanskelig å opprettholde eksisterende kommersielle ruter som det er stor etterspørsel etter.

Trøndelag Venstre vil arbeide for at en ekspressrute mellom Trondheim og Namsos må inngå som en del av konsesjonsgrunnlaget for kollektivtransport.

Venstre understreker også viktigheten av å forlenge Trønderbanen til Oppdal og Grong, og med hyppigere avganger enn i dag. Bestillingstransport må videreføres i hele Trøndelag.

Venstre ønsker også å arbeide for flere gjennomgående ruter, hvor hurtigbåt, buss og Trønderbanen knyttes sammen, og gir et helhetlig kollektivtilbud uten unødig ventetid.

Venstre vil prioritere gang- og sykkelveier, med særlig vekt på skoleveier og nærhet til barnehager. El-sykkel har åpnet for at mange flere har mulighet for å arbeidspendle lengre med sykkel.

Det å korte ned veistrekninger har en miljøvennlig effekt i tillegg til at det kan være med på å lage større og mer attraktive arbeidsregioner, noe som er svært viktig i distriktene.

### Trøndelag Venstre vil:

* kutte prisen på periodekort hos AtB med 20 %, og la alle under 18 år få barnepris, samt at alle under 6 år reiser gratis
* innføre et universelt kollektivkort for ungdom 15-19 år med maxpris 500 kroner pr måned
* Arbeide for et felles billettsystem i hele Trøndelag; tog, buss og hurtigbåt, og arbeide for sømløse transportløsninger ved overganger
* Satse ytterligere på bestillingstransport i norddelen av fylket, med særlig fokus på Namdalen
* At Ekspressrute Namsos- Trondheim skal inngå som en del av konsesjonsgrunnlaget for kollektivtransport
* at alle fylkeskommunale kjøretøy skal være utslippsfrie
* at all kollektivtrafikk i Trøndelag skal være utslippsfri innen 2025
* legge til rette for landstrøm for skip
* sikre jordvern, og ha nydyrking kan erstatte der matjord må vike for vei- og banebygging.
* ha en storstilt satsing på gang- og sykkelstier
* at en større del av transporten i fylket skal gå på skinner
* sikre godt veivedlikehold om vinteren, og Sikre en rask og effektiv innmelding av hinder i trafikken.
* Utbedre FV 769 og arbeide for å erstatte fergesambandet Hofles-Geisnes-Lund med veiforbindelse, for å knytte de nye kommunene Nærøysund og Namsos sammen til et felles bo- og arbeidsmarked.
* Sikre utbygging av Osen-Jøssund og Lauvsnes-Sitter.
* Ha et Byplanleggingskontor for hele Trøndelag som er spesialisert på gang og sykkel i byer og tettsteder.
* øke bredbåndsatsinga

## 5- Skole og utdanning

De trønderske videregående skolene skal utdanne unge mennesker innenfor alle fagfelt, både studieforberedende og yrkesfaglig. For å få til det, er vi avhengig av å ha skoler i hele fylket som kan tilby varierte linjer med de dyktigste lærerne.

Psykisk uhelse er et voksende problem blant unge, også i vårt fylke. Stadig flere av våre ungdommer sier at de sliter psykisk, og dette må derfor være en prioritert sak for fylkeskommunen i kommende periode

De videregående skolene i Trøndelag har i dag et godt og variert fagtilbud for elevene. Venstre ønsker å opprettholde et bredt videregående opplæringstilbud i alle regioner slik at elevene kan gå på en skole i nærheten av hjemmet. Men i deler av fylket der elevene bor spredt kan mange oppleve at de ikke kan velge utdanningsprogrammet og fagene de helst vil. Venstre tror at større valgfrihet fører til økt motivasjon og bedre læring. I tillegg til et bredt videregående tilbud ønsker vi derfor et nettbasert fagtilbud for elever i hele fylket.

Skolene i Trøndelag skal forberede ungdommene våre på å ut i arbeidslivet. Da er det helt essensielt at utdanningene reflekterer kompetansen næringslivet trenger, samtidig som man trives både sosialt og faglig. NHO og NAV anslår at det kommer til å være stor etterspørsel etter både folk med høyere utdanning og fagutdanning i årene som kommer. SSB sine framskrivninger antyder at arbeidslivet i Norge vil mangle 90 000 fagarbeidere innen 2030. En tredjedel av disse vil mangle i bygge og anleggsnæringen.

Fagskoleutdanning er en kortere og mer yrkesrettet videreutdanning enn det som tilbys ved høyskoler og universiteter. Fagskoleutdanning betegnes ofte som «arbeidslivets utdanning», fordi utdanningstilbudet drives og utvikles i nært samarbeid med arbeidslivet.

Dette gir gode muligheter til å skreddersy utdanningene til løpende behov for kompetanse i arbeidslivet, og det gir studentene en svært relevant utdanning. Fagskolene spiller en helt sentral rolle for å møte de kommende kompetanseutfordringene i Norge, og det er derfor behov for å løfte fagskolene.

### Trøndelag Venstre vil:

* sikre elevene tilpasset opplæring
* Legge nærskoleprinsippet til grunn, men gi elevene mulighet til å søke om opptak på

andre videregående skoler i hele fylket *DISSENS: Knut Øye Brandsås og Tove Eivindsen.*

* legge til rette for at flere ungdomsskoleelever får ta fag på videregående nivå, og at elever ved vgs. har mulighet til å ta fag på universitets- og høyskolenivå
* gi skolene større frihet til å innføre flere valgfag, og styrke det nettbaserte fagtilbudet i fylket
* Styrke de praktisk-estetiske fagene.
* at e-sport skal tilbys som fag på én eller flere av de videregående skolene
* forbedre karriereveiledningen
* legge til rette for økt internasjonal utveksling for elever og lærere
* tilrettelegge for gode skoleløp for elever med funksjonsnedsettelser, sykdom eller andre hindringer som kan bremse mestringen av utdanningen.
* lette overgangen fra introduksjonsprogram til utdanning
* opprette klasser i videregående skole med heltidstilbud om fagopplæring for voksne innvandrere/ flyktninger, gjerne i samarbeid med kommunene
* ha mer praksis inn i yrkesfagutdanningene, blant annet ved å sikre at elevene får være med ut i bedrift fra første dag på skolen
* opprette flere lærlingplasser og øke pengestøtten til bedrifter som tar imot flere lærlinger
* gjøre det lettere for videregående skolene og samarbeide med næringsliv og kunnskaps- og forskningsmiljøene i fylket
* legge til rette for at skolene i større grad kan spesialisere seg
* la læreren være lærer, blant annet ved å sørge for at flere yrkesgrupper kommer inn i skolen
* gi flere lærere etter- og videreutdanning og la økt kompetanse gjenspeiles i økt lønn
* sørge for at elever som går studieforberedende linjer skal ha muligheten til å ta et påbygningsår for å få fagbrev
* styrke fagskoletilbudet, øke kunnskapen om fagskoler i skolenes rådgivningstjeneste og gi flere mulighet til å velge høyere yrkesfaglig utdanning

## 6 - Kultur og friluftsliv

Kulturen er en viktig faktor i et inkluderende trøndersk fellesskap. Trøndelag Venstre ønsker et bredt kulturliv i hele fylket, som bygges nedenfra. Vi vil satse på frivilligheten, ikke på bekostning av de etablerte institusjonene, men som et viktig supplement. Vi ser kulturskolene, bibliotekene og lag/organisasjoner som sentrale aktører i vårt ønske om moderne distriktspolitikk og gode kulturtilbud over hele landet.

Trøndelag er et samisk fylke. Vi har et stort, og delvis uforløst, potensial innenfor samisk språk og kultur. Venstre er glade og stolte over at samisk språk, kultur, næring og naboskap er del av det trønderske. Vi vil løfte fram og synliggjøre samisk kultur og språk. Tråante 2017 var bare et startskudd. Vi vil satse på kartlegging av samiske kulturminner. Vi vil sikre flagging både 6. februar og 29. november på alle fylkeskommunale bygg og bruke tospråklig logo på fylkeskommunal kommunikasjon.

Trygge og forutsigbare rammer er viktig for kulturliv og frivillighet. Trøndelag Venstre vil gjøre det enklere å søke støtte, korte ned saksbehandlingstiden og gå bort fra faste frister. Vi vil prioritere å gi flere mindre tiltak støtte, heller enn store summer til noen utvalgte større søknader. Vi satser heller på grendehus enn store kulturhus.

Reiselivet er avhengige av kulturlandskap, opplevelser og lokal mat. Her vil Venstre støtte aktører som bærekraftig bruker kulturen som et utgangspunkt for næring. Venstre er lokalmat- og bryggeripartiet, og vi vil fortsette å legge til rette for en variert lokal produksjon av mat og drikke, samt stimulere til nye satsinger.

Bibliotekene er viktige både som utdannings-, dannings-, og sosiale institusjoner. Vi vil styrke bibliotekene, gjerne gjennom flere ambulerende tilbud. Det er viktig at spesielt barn og unge møter kvalifiserte bibliotekarer, som kan stimulere til leselyst - spesielt for gutter. Venstre vil styrke både skolebiblioteker og folkebiblioteket, og legge til rette for samarbeid og sambruk.

Venstre er et friluftsliv-vennlig parti. Vi vil la flere ta del i gleden av å utøve friluftsliv, og ønsker å stimulere lavterskeltilbud og tilrettelegginger som kan gi flere lyst og mulighet til å delta. Trøndelag Venstre ønsker flere turstier nært der folk bor, og flest mulig av en standard som også gjør dem egnet for mennesker med funksjonshemminger. Trøndelag Venstre vil også aktivt støtte tiltak som åpner friluftslivet for trøndere med utenlandske røtter.

Trøndelag har dype historiske røtter, noe som gir seg uttrykk i et vell av kulturminner. Venstre ønsker å øke innsatsen for å ta vare på, forske på og formidle kunnskap om kulturminnene våre. Trøndelag Venstre vil styrke satsingen på formidling av arkeologi og historie, og se kulturminner og friluftsliv i nær sammenheng. Vi mener at lokal kultur og tilgjengelige kulturlandskap kan bidra til å skape bolyst.

Trøndelag Venstre støtter Trondheim i arbeidet for å bli europeisk kulturhovedstad i 2030. I tråd med intensjonene er det viktig at hele Trøndelag blir tatt med i dette løftet for kulturen. I valget av kulturhovedstad legges stor vekt på at byen som søker engasjerer kulturlivet og befolkningen i hele regionen. Folkelig engasjement er viktig. Det legges også vekt på et program som bygger opp om det regionale særpreget. Det er derfor naturlig å peke på to tema som bygger opp om dette. Det ene er feiringen av Stiklestad 2030 med de naturlige båndene til Nidarosdomen. Religionen har hatt stor betydning for kulturlivet gjennom de siste tusen år. Dette understøttes av Olavsfestdagene, spelet på Stiklestad, og alle de andre spelene i fylket. Søknaden bør også vektlegge teknologi i en region som er ledende med fyrtårn som NTNU og Sintef. Ringvirkningen av å være kulturhovedstad er betydelige og vil bety mye for hele Trøndelag.

### Trøndelag Venstre vil:

* vil øke mulighetene for å oppleve samisk kultur for alle
* skal prioritere det frivillige kulturlivet
* styrke det kulturlivet og frivillighet som viktige aktører i inkluderingsdugnaden og for å motvirke utenforskap
* skape bedre rammebetingelser for kulturbasert næringsvirksomhet
* ha en markant satsing på biblioteker
* stimulere flere biblioteker til opprette tilbud for gratis utlån av turutstyr
* styrke den kulturelle skolesekken og spaserstokken
* Vi vil at fylkeskommunale bygg skal være tilgjengelig for lokalbefolkning også utenom skoletid, ved at spesielt de videregående skolene kan benyttes til kulturaktiviteter på kvelder og i helger.
* vil bevilge mer penger til kulturminner
* arbeide for gode rammebetingelser for trønderske museer
* arbeide for økte bevilgninger til byantikvaren i Levanger.
* Støtte opp om Trondheims arbeid for å bli europeisk kulturhovedstad i 2030

Programkomité fylkestingsvalget 2019:

Tove Eivindsen, Trondheim (leder)

Bjørn Ola Holm, Vikna

Knut Brandsås, Inderøy

Hanne Mehli, Orkdal

Ragna Straume, Stjørdal

Anne Cecilie Holm, Namsos

Bjørn Værnes Fiske, Malvik

Hans Martin Storø, Nærøy

*Trøndelag, 19. oktober 2018*